Bent Bøgsted (DF), 2010-02-25:
Tak, hr. formand.
Det forslag, vi står med her, om at fjerne varighedsbegrænsningen er jo – hvad skal man sige – en tilbagevendende begivenhed.
Det er sådan, at i den tid, hvor Dansk Folkeparti har været med, i hvert fald siden 2001, har vi lavet en hel del forlængelsesmuligheder i sygedagpengesystemet.
Det er altid et stort problem, hvis man bliver syg af den ene eller den anden grund og ikke kan passe sit arbejde, og det er jo netop derfor, at der for et par år siden blev lavet en indsats mod sygefravær, som handlede om at få dem, der bliver syge, hurtigst muligt tilbage til arbejdsmarkedet.
Det var den aftale, som arbejdsmarkedets parter selv var med til at indgå.
I Dansk Folkeparti synes vi ikke, det er den rigtige måde at fjerne varighedsbegrænsningen på, for vi har jo tidligere kunnet se, at kommunerne i sådan en situation har slækket på deres indsats over for den syge, for så haster det jo ikke med at gøre en indsats for at få vedkommende tilbage på arbejdsmarkedet.
Der blev tidligere henvist til, at Sverige ikke har nogen varighedsbegrænsning, men det seneste, vi har set, er jo, at det har de fået nu, fordi det løb løbsk i Sverige.
Det er måske årsagen til, at de er nødt til at indføre en varighedsbegrænsning, og det er den situation, vi også kunne få i Danmark, hvis vi bare ophævede varighedsbegrænsningen, for så havde kommunerne ikke behov for at lave en hurtig indsats.
Vi skal også lige huske på – det kan vi se, når vi ser tilbage på historien – at varighedsbegrænsningen på det private arbejdsmarked blev fjernet i 1990, var det vist
I 1995-96 fjernede den socialdemokratiske regering varighedsbegrænsningen på det offentlige område, og så er der lavet flere forlængelsesmuligheder.
Senest med finansloven for 2010 har vi lavet en forlængelse af sygedagpengeperioden.
De forlængelsesregler kan kombineres, så det vel snart nærmer sig 4 år, hvor man kan gå på sygedagpenge, hvis man bruger alle forlængelsesmuligheder.
Vi erkender så, at der er nogle problemer deri, bl.a. at kommunerne ikke behandler sagerne ens.
Hvis vi kunne komme dertil, at kommunerne behandlede sagerne ens, slap vi jo for nogle af alle de her sager, hvor kommunerne har fjernet sygedagpengene, og hvor de bliver underkendt.
Det er i hvert fald et sted, hvor vi skal se nøjere på om vi kan få kommunerne til at agere ens.
Vi ved også, at der er problemer, i forbindelse med at folk skal arbejdsprøves til, om de skal have førtidspension eller fleksjob, men det er jo de regler, som den tidligere SR-regering indførte sammen med SF.
V og K stemte så for dengang.
Det var reglerne om førtidspension og fleksjob, hvor meget arbejdsprøvning man skal igennem, og det er den førtidspensionsreform, der skal ses på.
Er der nogen problemer her?
Dansk Folkepartis holdning er, at er man for syg til at arbejde, skal man enten have fleksjob eller førtidspension.
Der synes jeg jo at forligspartierne til en start kunne begynde at se på, hvordan man kunne sikre, at der ikke var nogen regler, som kunne mistolkes af kommunerne i forbindelse med førtidspensionsreformen og som gjorde, at folk blev sendt på den ene arbejdsprøvning efter den anden og så fik at vide: Jamen du kan ikke få førtidspension, du kan heller ikke få fleksjob, og så falder du for varighedsbegrænsningen.
Det kunne jo godt være, man skulle se på den reform, man selv har været med til indføre.
Alt i alt har vi et system, der burde kunne fungere, hvis kommunerne levede op til det og brugte de forlængelsesmuligheder, der er.
Så er der ikke så mange, der kan komme i den situation, hvor de falder for varighedsbegrænsningen.
Hvis man så på reglerne for, hvordan og hvorledes det fungerer i forbindelse med førtidspension og fleksjob, kunne det jo godt være, man kunne løse nogle af de problemer, der er i det.
Men altså, at fjerne varighedsbegrænsningen ville være et incitament til, at kommunerne ikke behøvede at tage det alvorligt, at de kunne sige: Vi kan godt trække det lidt længere, vi behøver ikke lave den indsats her og nu.
Det er Dansk Folkeparti ikke tilhænger af, det er bedst for de sygemeldte, at de hurtigst muligt kommer tilbage til arbejdsmarkedet.